
                                                                                              Pl-x 603/2014                                                              
       AVIZ

       asupra

 propunerii legislative privind declararea zilei de 27 Martie Ziua Reunirii

În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind declararea zilei de 27 Martie Ziua Reunirii, trimisă cu adresa       nr. Pl.x. 603 din 19 decembrie 2014, înregistrată cu  nr. 4c-11/1293 din 22 decembrie 2014.

Senatul a respins propunerea legislativă în şedinţa din data de 15 decembrie 2014, în calitate de primă Cameră sesizată.

Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin.(9) pct.1 din Regulamentul Camerei Deputaţilor, republicat, cu modificările şi completările ulterioare.

Iniţiativa legislativă are ca obiect de reglementare declararea zilei de 27 martie, Ziua Reunirii şi propune ca această zi “să fie sărbătorită printr-o şedinţă festivă comună a celor două Camere ale Parlamentului, dedicată evenimentului”. În conformitate cu prevederile art. 4 din proiectul de act normativ şi “autorităţile administraţiei publice centrale şi locale precum şi alte instituţii publice pot organiza manifestări şi evenimente publice şi cultural-ştiinţifice dedicate acestei sărbători”.
Potrivit prevederilor art. 61 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a dezbătut iniţiativa legislativă în şedinţa din data de 3 februarie 2015.

Membrii comisiei au examinat propunerea legislativă supusă avizării, expunerea de motive şi avizul favorabil al Consiliului Legislativ, aviz transmis prin adresa cu nr. 546 din 8 mai 2014.

În măsura în care manifestările prevăzute prin această iniţiativă legislativă au implicaţii asupra bugetului de stat este obligatorie informarea din partea Guvernului, în conformitate cu dispoziţiile art.111 alin.(1) teza a doua din Constituţie.

Guvernul României nu a transmis un punct de vedere pentru propunerea legislativă privind  declararea zilei de 27 Martie Ziua Reunirii.
În urma dezbaterilor, Comisia juridică, de disciplină şi imunităţi a hotărât, cu majoritate de voturi, avizarea favorabilă a iniţiativei legislative. 
În raport de obiectul şi conţinutul reglementării, propunerea legislativă face parte din categoria legilor ordinare. 

        SECRETAR,

                      CIPRIAN NICOLAE NICA                                GABRIEL ANDRONACHE

